РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/214-14

30. септембар 2014. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 29. ЈУЛА 2014. ГОДИНЕ

Седница је почела у 8 часова и 5 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Александар Јовичић, Новица Тончев, Иван Карић, Владимир Маринковић и Дејан Чапо.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића), Дејан Ковачевић (заменик члана Одбора Драгомира Карића), Слободан Перић (заменик Оливере Пауљескић) и Благоје Брадић (заменик члана Одбора Ивана Карића).

Седници нису присуствовали чланови Одбора: Драгомир Карић, Оливера Пауљескић, Драган Шутановац, Младен Грујић и Енис Имамовић.

Седници је присуствовала народни посланик Марија Стевановић, која није члан Одбора.

Седници су, на позив председника, присуствовали: Ненад Мијаиловић, помоћник министра финансија, Маријана Радовановић, в.д директора Агенције за приватизацију, Ивана Матић, в.д. директора Агенције за лиценцирање стечајних управника, Ружица Стаменковић, регистратор Регистра финансијских извештаја и података о бонитету у Агенцији за привредне регистре и Миладин Маглов, регистратор Регистра привредних субјеката у Агенцији за привредне регистре.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о приватизацији, који је доставила Влада (број 02-2508/14 од 27. јула 2014. године);

2. Разматрање Предлога закона о изменама и допунама Закона о стечају, који је доставила Влада (број 400-2509/14 од 27. јула 2014. године);

3. Разматрање Предлога закона о изменама и допунама Закона о поступку регистрације у Агенцији за привредне регистре, који је доставила Влада (број 011-2510/14 од 27. јула 2014. године).

Одбор је већином гласова усвојио записник шесте седнице Одбора.

На предлог председника, Одбор је, у складу са чланом 76. Пословника Народне скупштине, већином гласова одлучио да води заједнички начелни претрес по првој, другој и трећој тачки дневног реда.

Прва, друга и трећа тачка дневног реда - **Разматрање Предлога закона о приватизацији; Разматрање Предлога закона о изменама и допунама Закона о стечају и Разматрање Предлога закона о изменама и допунама Закона о поступку регистрације у Агенцији за привредне регистре**

У уводним напоменама, Ненад Мијаиловић, помоћник министра финансија, образложио је Предлог закона о приватизацији. Након 14 година од када је на снази важећи Закон о приватизацији, у портфељу Агенције за приватизацију још увек је 584 предузећа, у којима је запослено око 90 000 радника. У просеку, ова предузећа послују са негативним капиталом, обавезе су веће од имовине, и ретко које предузеће остварује позитиван резултат. Модел приватизације који је примењиван последњих десет година био је функционалан до почетка глобалне финансијске кризе, када почиње да опада интересовање инвеститора за куповину предузећа према постојећим моделима приватизације. Промена модела приватизације ради ефикасног завршетка овог процеса била је основни мотив за доношење новог Закона о приватизацији. Продаја капитала предузећа до сада је била доминантан модел приватизације. Међутим, у ситуацији када је капитал негативан, није реално очекивати да продаја капитала предузећа подстакне интересовање инвенститора. Нови закон предвиђа продају имовине као један од могућих модела приватизације, који инвеститорима омогућава куповину имовине неоптерећене дуговањима предузећа. На тај начин, профитабилни део предузећа има кунтинуитет и један број запослених у тим имовинским целинама наставља да ради, што није било могуће у претходном законском решењу. Изразио је очекивање да ће то бити најзаступљенији модел приватизације у будућем периоду. Поред продаје имовине, остао је и стари модел продаје капитала за предузећа која имају позитиван капитал. Трећи модел приватизације је пренос капитала без накнаде, који је постојао и у претходним периодима, и задржан је да закон не би био дискриминаторан и да радници у предузећима која се сада приватизују могу да остваре иста права као и они пре њих. Код модела преноса капитала без накнаде предвиђена је могућност преноса капитала без накнаде стратешком инвеститору, у циљу подстицања инвестиција за ново запошљавање, без готовинских субвенција. Како Република Србија располаже и акцијама и уделима у овим предузећима, за потенцијална стратешка партнерства је остављена могућност да начин подстицаја буду акције, мањинске акције и мањински удели у овим предузећима. Последњи модел је стратешко партнерство, односно приватизација докапитализацијом. Модел се примењује када стратешки инвеститор има интерес да у постојеће правно лице унесе свој капитал и да по том основу стекне удео у том предузећу, што је облик стратешког партнерства, односно заједничко улагање Републике Србије и стратешког партнера. Реално ће бити процењиван улог стратешког партнера у готовини, опреми, имовини или правима и улог Републике Србије и на основу тога дефинисани власнички односи у заједничком предузећу. Законом су предвиђена два метода приватизације, а то су јавно прикупљање понуда са надметањем и јавно прикупљање понуда без надметања. Јавно прикупљање понуда са надметањем одвијаће се у две итерације. Прво ће се достављати јавне понуде и све понуде које задовоље техничке захтеве биће узете у обзир. Након тога ће се утврдити највиша понуђена цена и та највиша цена улази у јавно надметање као прва најнижа цена. Тај метод биће коришћен код продаје капитала и имовине. Код стратешког партнерства критеријуми су другачији, примењиваће се јавни позив за достављање понуда за стратешко партнерство. Мере приватизације у ситуацијама када постоји интересовање инвеститора, али када је предузеће у лошој пословној ситуацији и када не може да се затвори трансакција, предвиђене су две врсте мера: конверзија потраживања државних поверилаца у капитал правног лица и отпис потраживања Републике Србије према том правном лицу, односно према субјекту приватизације. Ове мере неће бити аутоматски примењене на све субјекте приватизације. Критеријум је да постоји интересовање кредибилног инвеститора који жели или да купи капитал или да уложи у докапитализацију субјекта приватизације. У та два случаја, Република Србија ће бити спремна да окупи све државне повериоце и изврши отпис дуга ако буде оцењено да је то стратешки интерес и да ће допринети реализацији трансакције. Предлогом закона обезбеђено је довољно простора за флексибилност, значајно већу ефикасност и веће могућности да нека од тих предузећа буду успешно приватизована. Тренутно ова предузећа заједно са осталим јавним и јавно – комуналним предузећима коштају државу око 700 до 800 милиона долара годишње. Кључни мотив за доношење овог закона је да се покуша да се 90 хиљада људи који раде у предузећима у реструктурирању и имовина која је процењена на око шест милијарди евра ставе у функцију и почну да генеришу профит и плаћају порезе и доприносе. У Предлогу закона дати су амбициозни рокови, тако да до краја 2015. године друштвени капитал буде приватизован. Јавни капитал је обухваћен Предлогом закона. У случају када оснивачи јавног предузећа донесу одлуку о продаји капитала примењују се модели, методи и мере превиђени овим законом.

Ивана Матић, в. д. директора Агенције за лиценцирање стечајних управника, изнела је да је Предлог закона о изменама и допунама Закона о стечају потребан да би се отклонили недостаци Закона уочени у пракси. Основни циљеви су повећање транспарентности, спречавање злоупотреба и већа права поверилаца. То ће довести до повећања степена намирења поверилаца и смањења трошкова стечајног поступка. Важна измена се односи на статус повезаних лица са стечајним дужником. Повезана лица не могу бити чланови одбора поверилаца. Њихова потраживања настала две године уназад по основу зајмова сврставају се у четврти исплатни ред. До сада су била три исплатна реда поверилаца и њихово сврставање није промењено, али је додат четврти исплатни ред у који се сврставају потраживања повезаних лица са стечајним дужником. Повезано лице са стечајним дужником дефинисано је шире и свеобухватније у односу на дефиницију повезаних лица из Закона о привредним друштвима. Ради повећања транспарентности уводи се обавеза објављивања тромесечних извештаја о току стечајног поступка и о стању стечајне масе на јавном порталу Агенције за лиценцирање стечајних управника и на јавном порталу привредног суда. Ограничава се ниво предујма за микро предузећа. До сада је, код отварања стечајних поступака у предузећима која су имала малу имовину, постојао проблем одређивања предујма за покретање стечајног поступка. Предлогом закона ниво предујма ограничен је на 50.000 динара, како би сваки привредни субјект по нормалној цени могао да покрене стечајни поступак. Законом се онемогућава директан избор стечајног управника од стране стечајног судије и повећава право поверилаца на избор стечајног управника. Повериоци имају право да у року од сто дана од дана отварања поступка стечаја предложе или промене већ предложеног стечајног управника. Уводи се појам заложних поверилаца. То су повериоци који имају обезбеђено потраживање, стварна права уписана у јавним књигама, али немају новчано потраживање према стечајном дужнику. Заложни повериоци имају сва права која су им Уставом загарантована и она се не могу мењати ни у стечајном поступку, ни у поступку реорганизације. Оно што је новина у плану реорганизације, као начину на који се стечајни поступак може спровести је да ће привредни субјект, односно стечајни дужник, према унапред припремљеном плану наставити да послује, а своје обавезе репрограмирати на један од законом дозвољених начина. Оно што се у пракси показало као недостатак било је тумачење дана од када је отпочињао унапред припремљени план реорганизације да се примењује. Предлогом закона је отклоњена та дилема и дан почетка је датум правоснажности решења о потврђивању плана реорганиазције. У закону је био предвиђен само рок до када се могу достављати примедбе на план реорганизације, што је продужавало период изгласавања и усвајања плана реорганизације. Сада су ти рокови, као и сви остали рокови у Закону о стечају, преклузивни и тачно одређени. Овај рок не може бити дужи од 15 дана од дана достављања у суд и нема продужавања рокова. Дужина трајања стечајног поступка у Србији у просеку је две и по године и за све радње које су предвиђене (одржавање првог поверилачког рочишта, сачињавање извештаја од стране стечајног управника о економско-финансијском стању стечајног дужника, пријаве потраживања, доношење решења о банкротству) дати су преклузивни рокови. Предлогом закона су предвиђени сви начини да се замени стечајни управник који одуговлачи са стечајним поступком. Стечајни судија, који по службеној дужности води рачуна о законитости стечајног поступка, у току стечајног поступка може да разреши стечајног управника, уколико у року од годину дана није покушао да прода имовину или започео продају имовине стечајног дужника. Одбор поверилаца је најзначајнији орган стечајног поступка и, у сарадњи са стечајним управником, доноси одлуку како ће се продавати имовина и о целом току стечајног поступка. Основно начело стечаја је равномерно намирење стечајних поверилаца. О њиховим правима старају се чланови одбора поверилаца. У претходном периоду су у одбор поверилаца улазила лица која су повезана са стечајним дужником. Сада је то спречено на начин што се одбор поверилаца, ради транспарентности и довољног периода да се утврди ко је с ким у вези, може формирати најраније на првом поверилачком рочишту. У претходном периоду, одбор поверилаца је могао да се формира и пре првог поверилачког рочишта, када повериоци нису имали довољно информација о томе ко је са ким у пословној вези, тако да нису имали квалитетне информације о повезаним лицима и о лицима повезаним са стечајним дужником, у смислу физичких лица. Обавеза је стечајног управника да до првог поверилачког рочишта испита и те информације. Уводи се обавеза јемца да обавести и стечајног судију и стечајног управника уколико је наплатио своје потраживање од неког другог, како се потраживање, односно наплата не би дуплирала. Неколико измена закона је везано за међународни стечај. Уводи се појам центра главних интереса стечајног дужника, како би се могао покренути стечајни поступак за страна правна лица, уколико је центар главних интереса у Републици Србији.

Ружица Стаменковић, регистратор Регистра финансијских извештаја и података о бонитету Агенције за привредне регистре образложила је Предлог закона о изменама и допунама Закона о поступку регистрације у Агенцији за привредне регистре.

Потреба за усклађивањем настала је доношењем новог Закона о рачуноводству, који на другачији начин регулише област финансијског извештавања, што је обавеза Агенције за привредне регистре. Уводе се извештаји који се достављају до краја фебруара, а који се користе само за потребе државних органа, статистику и Народну банку. Подаци се могу користити само збирно и неће се појединачно објављивати. Друга главна врста извештаја су финансијски извештаји који се достављају до 30. јуна наредне године. Садрже све обрасце и сву документацију која је неопходна и која потврђује њихову усвојеност унутар правног лица, и извештај ревизора, уколико су обвезници ревизије. Рокови су промењени и сада се до 28. фебруара достављају само подаци за статистичке потребе, а финансијски извештаји се достављају до 30. јуна. Највећа промена је везана за начин достављања финансијских извештаја. Предлог закона предвиђа да се сви финансијски извештаји достављају електронским путем и да буду потписани квалификованим електронским потписом, што ће бити највећи изазов за обвезнике који то треба да спроведу. Агенција ће имати око три пута по 160.000 финансијских извештаја или пакета докумената, што је троструко више него до сада. Највећи део провера врши систем који се израђује у Агенцији за привредне регистре. Сврха овог закона је објављивање свих финансијских извештаја, не само оних који су исправни, потпуни и тачни, него и они који то нису. До 30. октобра Агенција ће објавити и неисправне финансијске извештаје. Поступање приликом рада са предметом унутар Агенције прописано је чланом 36. став 1. и чланом 37. став 1. Закона о рачуноводству, као и рок за одлучивање који је 60 дана, за разлику од осталих регистрација које се у Агенцији морају извршити у року од пет дана.

У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

– да ли је вршена анализа портфолија предузећа који ће се у наредном периоду продавати;

– за колики број предузећа је реално да ће држава наћи стратешког партнера и да ће предузећа бити одржива на тржишту;

– да ли се рок предвиђен у члану 6. Предлога закона о приватизацији до 31. децембра 2015. године до када се друштвени капитал субјекта приватизације мора приватизовати односи и на предузећа која су у реструктурирању и уколико се односи, да ли ће се и средства за њихов рад обезбеђивати у буџету Републике Србије;

– ко одлучује, сноси одговорност и трошкове отписа потраживања у поступку приватизације;

– шта се дешава са запосленима када се продаје само имовина;

– да ли померање рока за достављање финансијских извештаја Агенцији за привредне регистре са 28. фебруара на 30. јун, а уз обавезу достављања извештаја ради статистичке обраде, значи да привредна друштва морају да ураде све билансе до 28. фебруара;

- да ли се приликом припреме измена Закона о стечају водило рачуна о банкама код којих предузећа имају рачуне, односно да ли је предвиђено решење које може спречити да се понови ситуација која је била у „Универзал банци“;

- да ли је приватизација задруга посебно регулисана.

У одговору на постављена питања Маријана Радовановић је изнела да је више пута вршена анализа пословања предузећа која ће се у наредном периоду продавати. У јуну месецу прошле године је припремљен акциони план који је предвиђао окончање реструктурирања, са освртом и на остала предузећа у поступку приватизације. Од 161 предузећа у поступку реструктурирања, 30 је са Косова и не могу бити предмет приватизације. Од осталих 130 предузећа, над једним бројем биће отворен стечај, а остала ће се приватизовати. Предузећа у портфељу Агенције за приватизацију, осим предузећа у реструктурирању, „Симпа“ и „Ласте“ су мала предузећа, а има привредних предузећа чији су оснивачи бивше југословенске републике, малих предузећа код којих је дошло до раскида купопродајних уговора, као што су ветеринарске станице и има велики број предузећа која уопште немају пословање. Од 423 предузећа, 58 нису нађена на терену, односно не постоје на тој адреси. Предлог закона отвара могућност да се за таква предузећа покрене поступак стечаја, јер до сад није било регулисано поступање са предузећима која не предају билансе, немају запослене и не обављају делатност, а постоје у платном промету и пореска управа евидентира порески дуг.

У вези рока за приватизацију друштвеног капитала до 31. децембра 2015. године, Ненад Мијаиловић је објаснио да уколико тог датума остане предузеће са већинским друштвеним капиталом, 1. јануара 2016. године биће покренут стечајни поступак или ликвидација, у зависности од тога какав је однос имовине и обавеза. У случају да је друштвени капитал мањински, мањинске акције биће пренете Акционарском фонду који ће њима управљати. Прелазним одредбама је предвиђено да ће се за сва предузећа која су даном ступања на снагу овог закона била у поступку реструктурирања продужити заштита на 180 дана од дана рока за доношење одлуке о моделу, методу и мерама. Најдужи рок за доношење одлуке о моделу, методу и мерама је око 135 дана од дана ступања на снагу закона. Када се саберу ови рокови, значи да ће 161 предузеће у реструктурирању бити заштићено око 300 дана, с тим што појам „реструктурирање“ више не постоји као институт и брише се из назива. То је време које је неопходно да се спроведе овај закон. По истеку тог рока, који ће истећи пре 31. децембра 2015. године, та предузећа ће бити изложена блокадама, покретању стечајног поступка и свим другим извршењима, као и сва остала приватна предузећа. На предлог Агенције за приватизацију и Министарства привреде, меру отписа и меру конверзије потраживања у капитал, доноси Влада Републике Србије. Основни мотив Предлога закона о приватизацији је очување радних места и очување производње у предузећима. Купац имовине ће, на основу програма продаје и на основу купопродајног уговора, бити у обавези да задржи оптималан број људи за ниво делатности који планира и обавезаће се на континуитет обављања те делатности. Навео је пример значаја да се задржи производња камиона у Прибоју јер у том региону постоји квалификациона структура која одговара тој врсти производње. Купац ће своју обавезу морати да покрије одговарајућом банкарском гаранцијом као средством обезбеђења. Агенција за приватизацију ће контролисати поступак у периоду од две, односно три године, у складу са законом и одлуком Министарства привреде. Рокови који су одређени у Предлогу закона су максимали рокови. Први рок који је одређен је да ће Агенција објавити јавни позив за прикупљање писама о заинтересованости за субјекте приватизације у року од 30 дана од дана ступања на снагу закона, али ће Агенција настојати да објави јавни позив у краћем року. Уколико се буду поштовали сви рокови, Агенција за приватизацију ће имати пет месеци да одлучи о моделу приватизације, објави конкурс и сачека пријаве. Уколико се нико не пријави у одређеном року, биће индикативно да нема интересовања и да предузеће на овај начин не може да се приватизује. Одлуку о отпису дуга, као крајњој мери, доносиће Влада у име свих државних поверилаца на основу унапред припремљених планова реорганизације и ти трошкови неће бити надокнађивани. У поступку приватизације задруга примењиваће се Закон о приватизацији, уколико не буде донет посебан закон који дефинише област пословања задруга.

Ружица Стаменковић, регистратор Регистра финансијских извештаја изнела је да се финансијски извештаји се достављају 28. фебруара за статистичке потребе. Агенција за привредне регистре обрађује и објављује ове извештаје, али се они достављају само са потписом законског заступника, без усвајања од стране органа управе унутар предузећа, односно привредних субјеката. Обвезници ревизије достављају извештаје за претходну годину до 30. септембра и пред крај године Агенција објављује коначне финансијске извештаје за претходну годину. Током године Агенција ради са нацртима финансијских извештаја, на основу којих Републички завод за статистику у току марта и априла припрема процене националног рачуна, како би држава била сервисирана на време. У периоду од 28. фебруара до 30. јуна органи управљања правних лица усвајају финансијске извештаје и обвезници ревизије врше ревизију. Предлогом закона усклађује се термин и рок и са Законом о порезу на добит предузећа. Пореска пријава се такође предаје 30. јуна. Након достављања финансијских извештаја, извештаја о извршеној ревизији и пореске пријаве у вези са порезом на добит предузећа, више нема начина да се мења финансијски извештај и то је коначна верзија извештаја о финансијском пословању за претходну годину.

У расправи народни посланици су истакли квалитет предложених измена Закона о стечајном поступку и истакли да је значајна измена да повериоци могу да бирају стечајног управника, јер повериоци најбоље знају како да управљају капиталом. Изнета је и дилема да ли су рокови превиђени овим законским предлозима одговарајући и предложено да Одбор препоручи Влади да именује седам до десет државних секретара у Министарству привреде да би се приватизација завршила на оптималан начин.

У дискусији су учествовали: проф. др Владимир Маринковић, Благоје Брадић, Дејан Ковачевић, Радмило Костић, Владан Милошевић, Марија Стевановић, Маријана Радовановић, Ненад Мијаиловић и Ружица Стаменковић.

а) Одбор је одлучио већином гласова да предложи Народној скупштини да прихвати Предлог закона о приватизацији у начелу.

За известиоца Одбора на седници Народне скупштине одређена је Александра Томић, председник Одбора.

б) Одбор је одлучио већином гласова да предложи Народној скупштини да прихвати Предлог закона о изменама и допунама Закона о стечају у начелу.

За известиоца Одбора на седници Народне скупштине одређена је Александра Томић, председник Одбора.

в) Одбор је одлучио већином гласова да предложи Народној скупштини да прихвати Предлог закона о изменама и допунама Закона о поступку регистрације у Агенцији за привредне регистре у начелу.

За известиоца Одбора на седници Народне скупштине одређена је Александра Томић, председник Одбора.

Седница је закључена у 9 часова и 5 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |